SK
C 349/132
Úradný vestník Európskej únie
29.9.2023
Trhové opatrenia 3.21.
EHSV sa domnieva, že je nevyhnutné, aby sa obmedzenia rybolovu dnovým výstrojom automaticky premietli do produktov dovážaných z tretích krajín, najmä ak vezmeme do úvahy, že tisíce ton bielych rýb (napríklad treska aljašská, treska škvrnitá, treska jednoškvrnná) pochádzajú z Ruska a Číny, pričom dokonca podliehajú colným preferenciám.
Z tohto dôvodu vyzýva Komisiu, aby do akčného plánu zahrnula trhové opatrenia s cieľom zabezpečiť konzistentnosť a súdržnosť medzi vnútornými a vonkajšími politikami, ako aj rovnaké podmienky pre prevádzkovateľov z EÚ a mimo EÚ.
Financovanie 3.22.
EHSV vyjadruje poľutovanie, že v akčnom pláne sa nenavrhujú žiadne dodatočné finančné opatrenia na zelenú a energetickú transformáciu, ktoré navrhuje Európska komisia.
Iniciatívu takého rozsahu, ktorá ovplyvňuje toľko plavidiel na lov pri dne, musia sprevádzať potrebné stimuly a kompenzačné mechanizmy.
EHSV žiada, aby sa štátna pomoc prideľovala skôr na výskum a inovácie s cieľom obmedziť kontakt s morským dnom než na výmenu rybárskeho výstroja alebo demontáž lodí.
To by si okrem technických prekážok, pokiaľ ide o zmenu metód rybolovu, vyžadovalo obrovské sumy peňazí, ktoré nie sú v rámci súčasných fondov k dispozícii.
EHSV sa okrem toho zasadzuje za to, aby sa zohľadnila sezónnosť a špecifickosť odvetvia rybárstva.
Žiada, aby okrem Európskeho námorného, rybolovného a akvakultúrneho fondu (ENRAF) aj Európsky sociálny fond a Európsky fond regionálneho rozvoja prijali programy zamerané na rybolov s cieľom zlepšiť nasmerovanie finančných prostriedkov do oblastí, kde sú najviac potrebné.
Okrem toho vyzýva Európsku komisiu, aby vypracovala monitorovacie správy s cieľom overiť, či sa finančné prostriedky správne využívajú a rozdeľujú.
Vedľajšie úlovky 3.23.
EHSV plne súhlasí s Komisiou, že je potrebné minimalizovať a, ak je to možné, odstrániť vedľajšie úlovky citlivých morských druhov (ako je delfín obyčajný v Biskajskom zálive).
Je znepokojený, pokiaľ ide o obzvlášť ohrozené zraniteľné druhy, ako sú niektoré druhy žralokov, morské korytnačky, morské cicavce (sviňucha tuponosá v Baltskom mori a tuleň mníšsky v Stredozemnom mori) a morské vtáky (víchrovník baleársky).
EHSV vyzýva členské štáty, aby prijali národné alebo spoločné opatrenia na minimalizáciu vedľajších úlovkov.
3.24.
V tejto súvislosti EHSV víta najnovšie opatrenia niektorých členských štátov, ktoré nasadili na palubu pozorovateľov a akustické zariadenia, ktoré vysielajú ultrazvuk na odplašenie delfínov.
EHSV nakoniec vyzýva Komisiu a členské štáty, aby zabezpečili vyvážené uzatváranie oblastí rybolovu na ochranu citlivých druhov a aby sa zohľadnil veľký sociálno-ekonomický vplyv na flotilu.
3.25.
Pokiaľ ide o úhora európskeho, EHSV je znepokojený nízkym stavom tohto druhu a pripomína rázne opatrenia na jeho zlepšenie, ktoré prijala Rada v decembri 2022, a ktoré zahŕňajú pozastavenie morských úlovkov na šesť mesiacov a úplný zákaz rekreačného rybolovu.
V tejto súvislosti EHSV pripomína, že tieto opatrenia budú mať výrazný negatívny vplyv na pobrežný rybolov v celej Európe, a preto vyzýva na analýzu pokroku pri obnove druhov pred prijatím reštriktívnejších opatrení.
Výbor sa však domnieva, že je nevyhnutné zaoberať sa všetkými vplyvmi, súvisiacimi aj nesúvisiacimi s rybolovom, a lepšie vykonávať príslušné právne predpisy, ako je rámcová smernica o vode (20), smernica o biotopoch a rámcová smernica o morskej stratégii, s cieľom čo najskôr zlepšiť situáciu a vyhnúť sa ďalším obmedzeniam.
Iné znečisťujúce látky 3.26.
Odhaduje sa, že len na dne samotného Baltského mora sa v dôsledku vojen v minulom storočí nachádza približne 50 000 ton chemickej munície, 500 000 ton konvenčných zbraní a 10 000 vrakov lodí (21).
Toto nebezpečenstvo sa zhoršuje brutálnou vojenskou agresiou Ruska proti Ukrajine.
Vysypaná munícia predstavuje skutočnú hrozbu pre ľudské životy a morské prostredie a ohrozuje nielen rybolov a lodnú dopravu, ale aj rozvoj iných odvetví modrého hospodárstva.
EHSV vyzýva Európsku komisiu a členské štáty, aby prijali operatívne opatrenia na vyčistenie morského dna, ako aj legislatívne opatrenia na zabezpečenie ochrany vôd pred týmto nebezpečenstvom.
Pripomína význam Európskeho úradu pre bezpečnosť potravín a národných programov členských štátov v rámci rámcovej smernice o morskej stratégii na ochranu morského prostredia ako zdroja bezpečných a zdravých potravín pre ľudí.
(20) (21)
Smernica 2000/60/ES Európskeho parlamentu a Rady z 23. októbra 2000 , ktorou sa stanovuje rámec pôsobnosti pre opatrenia spoločenstva v oblasti vodného hospodárstva (Ú. v. ES L 327, 22.12.2000, s. 1).
Clearing chemical and conventional munitions from the sea (Euractiv).